CELEX: 52018PC0714
Language: fi
Date: 2018-10-26
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Alankomaille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide

EUROOPAN KOMISSIO
            Bryssel 26.10.2018
            COM(2018) 714 final
            2018/0367(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Alankomaille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide
            
               
         
         
            
               PERUSTELUT
            
            
               Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan ottaa käyttöön kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
            
            
               Alankomaat pyysi kirjeessään, jonka komissio kirjasi saapuneeksi 19. heinäkuuta 2018, että se saisi ottaa käyttöön alv-direktiivin 285 artiklasta poikkeavan toimenpiteen, jolla vapautetaan arvonlisäverosta ne verovelvolliset, joiden vuosittainen liikevaihto on enintään 25 000 euroa.
            
            
               Komissio on antanut alv-direktiivin 395 artiklan 2 kohdan mukaisesti Alankomaiden hakemuksen tiedoksi muille jäsenvaltioille 9. elokuuta 2018 päivätyillä kirjeillä. Espanjalle ja Kyprokselle hakemus annettiin tiedoksi 10. elokuuta 2018 päivätyillä kirjeillä. Komissio ilmoitti Alankomaille 13. elokuuta 2018 päivätyllä kirjeellä, että se oli saanut kaikki hakemuksen arviointia varten tarpeellisina pitämänsä tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä. Näihin kuuluu mahdollisuus vapauttaa arvonlisäverosta verovelvolliset, joiden vuosittainen liikevaihto ei ylitä tiettyä raja-arvoa. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan.
            
            
               Alv-direktiivin 285 artiklan mukaan jäsenvaltiot, jotka eivät ole käyttäneet toisen neuvoston direktiivin 67/228/ETY
                  2
                14 artiklassa säädettyä mahdollisuutta, voivat myöntää vapautuksen arvonlisäverosta sellaisille verovelvollisille, joiden vuosittainen liikevaihto on enintään 5 000 euroa. Alankomaat on yksi näistä jäsenvaltioista, ja se on pyytänyt tämän raja-arvon korottamista 5 000 eurosta 25 000 euroon 1. tammikuuta 2020 alkaen.
            
            
               Alankomaiden toimittamien tietojen mukaan maan nykyisessä alv-järjestelmässä myönnetään asteittaisia verohelpotuksia verovelvollisille, joiden maksettavaksi kuuluva alv on enintään 1 883 euroa vuodessa tuotantopanoksiin sisältyvän veron vähentämisen jälkeen. Asteittaisen verohelpotuksen myöntämismenettely on monimutkainen ja varsin virhealtis. Pienten yritysten määrä on lisääntynyt nopeasti Alankomaissa. Sen myötä maan veroviranomaisten toimintakustannukset ja yritysten hallinnolliset rasitteet ovat lisääntyneet. Toisaalta kyseessä olevat rahamääräiset edut ovat pienet. Näiden näkökohtien vuoksi Alankomaat haluaa uudistaa järjestelmäänsä ottamalla käyttöön vapaaehtoisen liikevaihtoon perustuvan alv-vapautusjärjestelmän, jossa vapautuksen raja-arvo on 25 000 euroa. Tällä toimenpiteellä vähennettäisiin pieniin yrityksiin kohdistuvia arvonlisäverovelvoitteita ja yksinkertaistettaisiin veronkantoa veroviranomaisten kannalta.  
            
            
               Alankomaat toteaa myös, että tämä toimenpide on Euroopan komission 18. tammikuuta 2018 julkistaman pienten yritysten erityisjärjestelmää koskevan direktiiviehdotuksen
                  3
                mukainen. 
            
            
               Tämän vuoksi ehdotetaan, että Alankomaille annetaan lupa korottaa verovapautuksen raja-arvo pk-yritysten osalta 5 000 eurosta 25 000 euroon 31. joulukuuta 2022 saakka tai siihen päivään saakka, josta lähtien jäsenvaltioiden on sovellettava niitä kansallisia säännöksiä, joita niiden edellytetään hyväksyvän siinä tapauksessa, että annetaan pienten yritysten erityisjärjestelmää koskevien direktiivin 2006/112/EY 281–294 artiklan muuttamista koskeva direktiivi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Vastaavia poikkeuksia on myönnetty muille jäsenvaltioille. Luxemburgille
                  4
                myönnettiin 30 000 euron raja-arvo, Puolalle
                  5
                ja Virolle
                  6
                40 000 euron raja-arvo, Italialle
                  7
                65 000 euron raja-arvo, Kroatialle
                  8
                45 000 euron raja-arvo, Latvialle
                  9
                40 000 euron raja-arvo ja Romanialle
                  10
                88 500 euron raja-arvo. 
            
            
               Poikkeukset alv-direktiivistä olisi aina rajoitettava ajallisesti, jotta niiden vaikutuksia voidaan arvioida. Lisäksi alv-direktiivin 281–294 artiklan säännöksiä, jotka koskevat pienten yritysten erityisjärjestelmää, tarkastellaan parhaillaan uudelleen. Kuten alv-toimintasuunnitelmassa
                  11
                ja komission työohjelmassa 2017
                  12
                ilmoitettiin, pk-yrityksiä käsittelevää järjestelmää koskeva komission ehdotus on esitetty vastikään.
            
            
               •Yhdenmukaisuus unionin muiden politiikkojen kanssa
            
            
               Toimenpide on eurooppalaisia pk-yrityksiä tukevaa ”Pienet ensin” -aloitetta (”Small Business Act”) koskevassa komission tiedonannossa
                  13
                vahvistettujen pieniä yrityksiä koskevien unionin tavoitteiden mukainen. Siinä kehotetaan jäsenvaltioita ottamaan huomioon pk-yritysten erityisominaisuudet lainsäädäntöä valmistellessaan ja näin ollen yksinkertaistamaan sääntely-ympäristöä.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla. 
            
         
         
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. 
               
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on yksinkertaistaminen pienten yritysten ja verohallinnon kannalta.
            
            
               •Toimintatavan valinta
            
            
               Ehdotettu toimintatapa: neuvoston täytäntöönpanopäätös.
            
            
               Neuvoston direktiivin 2006/112/EY 395 artiklan mukaan yhteisistä alv-säännöksistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Alankomaiden esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               Ulkopuolisten asiantuntijoiden käyttö ei ollut tarpeen.
            
            
               •Vaikutustenarviointi
            
            
               
                  Ehdotetulla neuvoston täytäntöönpanopäätöksellä annetaan Alankomaille lupa vapauttaa 1. tammikuuta 2020 alkaen arvonlisäverosta verovelvolliset, joiden vuosittainen liikevaihto on enintään 25 000 euroa. Verovelvolliset, joiden vuosittainen liikevaihto ei ylitä raja-arvoa, vapautetaan monista yleisistä alv-velvoitteista, ja kyseisten verovelvollisten hallinnollinen rasitus pienenee toimenpiteen seurauksena. Lisäksi toimenpide yksinkertaistaa veronkantoa Alankomaiden veroviranomaisten kannalta.
               
            
            
               Alankomaiden mukaan 25 000 euron enimmäismäärän käyttöönotolla ei ole merkittävää vaikutusta kokonaisverotuloihin lopullisessa kulutusvaiheessa. Noin 9 prosenttia veronmaksajista hyödyntänee vapautuksen raja-arvoa, joten valtion talousarvioon kohdistuva vaikutus on noin 0,09 prosenttia.  
            
            
               4.TALOUSARVIOVAIKUTUKSET
            
            
               Ehdotuksella ei ole vaikutuksia EU:n talousarvioon, koska Alankomaat tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti.
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
         
         
            
               Ehdotuksen soveltamisaika on rajoitettu. 
            
            
               2018/0367 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Alankomaille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  14
                ja erityisesti sen 395 artiklan 1 kohdan ensimmäisen alakohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 285 artiklan ensimmäisen alakohdan mukaan jäsenvaltiot, jotka eivät ole käyttäneet neuvoston direktiivin 67/228/ETY
                  15
                14 artiklassa säädettyä mahdollisuutta, voivat myöntää vapautuksen arvonlisäverosta sellaisille verovelvollisille, joiden vuosittainen liikevaihto on enintään 5 000 euroa. 
            
            
               (2)Alankomaat pyysi 19 päivänä heinäkuuta 2018 komissioon saapuneeksi kirjatulla kirjeellä lupaa ottaa käyttöön direktiivin 2006/112/EY 285 artiklasta poikkeava erityistoimenpide soveltaakseen 25 000 euron suuruista verovapautuksen raja-arvoa. Kyseisellä erityistoimenpiteellä verovelvolliset, joiden vuosittainen liikevaihto on enintään 25 000, saisivat vapautuksen tietyistä tai kaikista direktiivin 2006/112/EY XI osaston 2–6 luvussa tarkoitetuista arvonlisäveroon liittyvistä velvoitteista.
            
            
               (3)Direktiivin 2006/112/EY 281–294 artiklassa säädetty pienten yritysten erityisjärjestelmän korkeampi raja-arvo on yksinkertaistamistoimenpide, koska sillä voidaan vähentää huomattavasti pienten yritysten arvonlisäverovelvoitteita. Tämä erityisjärjestelmä on verovelvollisille valinnainen.
            
            
               (4)Komissio on direktiivin 2006/112/EY 395 artiklan 2 kohdan toisen alakohdan mukaisesti antanut Alankomaiden hakemuksen tiedoksi muille jäsenvaltioille 9 päivänä elokuuta 2018 päivätyillä kirjeillä; Espanjalle ja Kyprokselle hakemus annettiin tiedoksi 10 päivänä elokuuta 2018 päivätyillä kirjeillä. Komissio ilmoitti Alankomaille 13 päivänä elokuuta 2018 päivätyllä kirjeellä, että se oli saanut kaikki hakemuksen arviointia varten tarpeellisina pitämänsä tiedot.
            
            
               (5)Pyydetty poikkeus on komission tiedonannon ”Pienet ensin” – Eurooppalaisia pk-yrityksiä tukeva aloite (”Small Business Act”)
                  16
                politiikkatavoitteiden mukainen.
            
            
               (6)Koska Alankomaat katsoo, että raja-arvon korottaminen vähentää pienten yritysten arvonlisäverovelvoitteita ja näin ollen niille aiheutuvaa hallinnollista rasitusta ja säännösten noudattamisesta aiheutuvia kustannuksia, Alankomaille olisi annettava lupa soveltaa erityistoimenpidettä rajoitetun ajan, 31 päivään joulukuuta 2022. Pienten yritysten erityisjärjestelmä on valinnainen, joten verovelvolliset voisivat edelleen päättää kuulua tavanomaisten arvonlisäverojärjestelyjen piiriin. 
            
            
               (7)Direktiivin 2006/112/EY 281–294 artiklan säännöksiä, jotka koskevat pienten yritysten erityisjärjestelmää, ollaan parhaillaan tarkastelemassa uudelleen, joten on mahdollista, että direktiivi, jolla muutetaan kyseisiä artikloja, tulee voimaan ennen kuin poikkeuksen voimassaoloaika päättyy 31 päivänä joulukuuta 2022, ja sillä asetetaan päivämäärä, josta lähtien jäsenvaltioiden on sovellettava kansallisia säännöksiä. Jos näin käy, tätä päätöstä ei tulisi enää soveltaa.
            
            
               (8)Alankomaiden toimittamista tiedoista ilmenee, että korotetulla raja-arvolla on vain vähäinen vaikutus lopullisessa kulutusvaiheessa kerättävien Alankomaiden verotulojen kokonaismäärään.
            
            
               (9)Poikkeuksella ei ole vaikutuksia arvonlisäverosta saataviin Euroopan unionin omiin varoihin, koska Alankomaat tekee kompensaatiolaskelman neuvoston asetuksen (ETY, Euratom) N:o 1553/89
                  17
                6 artiklan mukaisesti,
            
            
               ON HYVÄKSYNYT TÄMÄN PÄÄTÖKSEN: 
            
         
         
            
               1 artikla
            
            
               Poiketen siitä, mitä direktiivin 2006/112/EY 285 artiklassa säädetään, Alankomaille annetaan lupa vapauttaa arvonlisäverosta sellaiset verovelvolliset, joiden vuosittainen liikevaihto on enintään 25 000 euroa. 
            
            
               2 artikla
            
            
               Tätä päätöstä sovelletaan 1 päivästä tammikuuta 2020 alkaen seuraavista päivämääristä aikaisimpaan saakka:
            
            
               a)
                     31 päivä joulukuuta 2022;
            
            
               b)
                     se päivä, josta lähtien jäsenvaltioiden on sovellettava niitä kansallisia säännöksiä, joita niiden edellytetään hyväksyvän siinä tapauksessa, että annetaan pienten yritysten erityisjärjestelmää koskevien direktiivin 2006/112/EY 281–294 artiklan muuttamista koskeva direktiivi.
            
            
               3 artikla
            
            
               Tämä päätös on osoitettu Alankomaiden kuningaskunnalle.
            
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        Toinen neuvoston direktiivi 67/228/ETY, annettu 11 päivänä huhtikuuta 1967, jäsenvaltioiden liikevaihtoverolainsäädäntöjen yhdenmukaistamisesta, yhteisen arvonlisäverojärjestelmän rakenteesta ja soveltamissäännöistä (EYVL 71, 14.4.1967, s. 1303).
               
               
                  
                     (3)
                  
                        Ehdotus neuvoston direktiiviksi yhteisestä arvonlisäverojärjestelmästä annetun direktiivin 2006/112/EY muuttamisesta pienyritysten erityisjärjestelmän osalta, 18.1.2018, COM(2018) 21 final.
               
               
                  
                     (4)
                  
                        Neuvoston täytäntöönpanopäätös (EU) 2017/319, annettu 21 päivänä helmikuuta 2017, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/677/EU muuttamisesta (EUVL L 47, 24.2.2017, s. 7). 
               
               
                  
                     (5)
                  
                        Neuvoston täytäntöönpanopäätös (EU) 2016/2090, annettu 21 päivänä marraskuuta 2016, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 324, 30.11.2016, s. 7).
               
               
                  
                     (6)
                  
                        Neuvoston täytäntöönpanopäätös (EU) 2017/563, annettu 21 päivänä maaliskuuta 2017, luvan antamisesta Viron tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 80, 25.3.2017, s. 33).
               
               
                  
                     (7)
                  
                        Neuvoston täytäntöönpanopäätös (EU) 2016/1988, annettu 8 päivänä marraskuuta 2016, luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista annetun täytäntöönpanopäätöksen 2013/678/EU muuttamisesta (EUVL L 306, 15.11.2016, s. 11).
               
               
                  
                     (8)
                  
                        Neuvoston täytäntöönpanopäätös (EU) 2017/1768, annettu 25 päivänä syyskuuta 2017, luvan antamisesta Kroatian tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide (EUVL L 250, 28.9.2017, s. 71).
               
               
                  
                     (9)
                  
                        Neuvoston täytäntöönpanopäätös (EU) 2017/2408, annettu 18 päivänä joulukuuta 2017, luvan antamisesta Latvian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 342, 21.12.2017, s. 8).
               
               
                  
                     (10)
                  
                        Neuvoston täytäntöönpanopäätös (EU) 2017/1855, annettu 10 päivänä lokakuuta 2017, luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 265, 14.10.2017, s. 19).
               
               
                  
                     (11)
                  
                        Komission tiedonanto Euroopan parlamentille, neuvostolle ja Euroopan talous- ja sosiaalikomitealle arvonlisäveroa koskevasta toimintasuunnitelmasta, Kohti EU:n yhtenäistä arvonlisäveroaluetta – aika tehdä päätöksiä, Bryssel, 7.4.2016, COM(2016) 148 final.
               
               
                  
                     (12)
                  
                        Komission työohjelma 2017 – EU, joka suojelee, puolustaa ja tarjoaa mahdollisuuksia, Strasbourg, 25.10.2016, COM(2016) 710 final.
               
               
                  
                     (13)
                  
                        Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle – ”Pienet ensin” – Eurooppalaisia pk-yrityksiä tukeva aloite (”Small Business Act”), Bryssel 25.6.2008, KOM(2008) 394 lopullinen.
               
               
                  
                     (14)
                  
                        EUVL L 347, 11.12.2006, s. 1.
               
               
                  
                     (15)
                  
                        Toinen neuvoston direktiivi 67/228/ETY, annettu 11 päivänä huhtikuuta 1967, jäsenvaltioiden liikevaihtoverolainsäädäntöjen yhdenmukaistamisesta, yhteisen arvonlisäverojärjestelmän rakenteesta ja soveltamissäännöistä (EYVL 71, 14.4.1967, s. 1303).
               
               
                  
                     (16)
                  
                        Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle – ”Pienet ensin” – Eurooppalaisia pk-yrityksiä tukeva aloite (”Small Business Act”), KOM(2008) 394 lopullinen, 25. kesäkuuta 2008. 
               
               
                  
                     (17)
                  
                        Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).